A világháború kitörése után a Flik 8 a keleti fronton harcolt, 1914 augusztusában a lengyelországi Radymno volt a bázisa. A századot bevetették a przemyśli erőd ostroma során; elesése előtt az utolsó, aki kirepült az erődből, a századparancsnok Stangler Rudolf volt. Olaszország hadba lépése után átkerült az isonzói frontra. A század Alturából indult bevetéseire, először az 1915. június 23-án indult első olasz offenzíva során. 1917 júliusában átszervezték a teljes légierőt, a század hadosztály-felderítői feladatokat kapott, jelzése Flik 8D-re "(Divisions-Kompanie)" változott és átirányították a keleti frontra. Az orosz fegyverszünet után visszakerült Olaszországba, a Feltre melletti repülőtérre. 1918-ban egy újabb átszervezésen csatarepülő-vadászszázad lett belőle ("Schutzflieger-Kompanie", Flik 8S). A 11. hadsereg alárendeltségébe került és 1918. június 15-től részt vettek a Monarchia nagy vereségével végződő piavei offenzívában. Október 15-én átkerült a Belluno-hadseregcsoporthoz és San Pietro in Campo repterére költözött.